Alþjóðaheilbrigðisstofnunin lýsir miklum áhyggjum af stöðu kórónuveirufaraldursins í Evrópu en ný bylgja smita gengur nú af fullum þunga yfir álfuna. Umdæmisstjóri stofnunarinnar hvetur til aukinnar bólusetningar.
Hans Kluge, umdæmisstjóri stofnunarinnar í Evrópu varar við því að hálf milljón gæti fallið í valinn af völdum sjúkdómsins í vetur nema gripið verði til aðgerða. Hann segir að aukin grímunotkun geti þegar breytt miklu. Nokkur ríki álfunnar hafa greint frá metfjölda smita og gripið til útgöngubanns af mismiklum þunga.
Samkvæmt nýjum reglum í Austurríki á fólk helst að vinna heima og ekki fara út nema eftir nauðsynjum eða til að hreyfa sig. Þá verður skylda að láta bólusetja sig gegn veirunni.
Einnig var gripið til hertra aðgerða í Hollandi vegna útbreiðslu veirunnar en þar í landi og eins í Austurríki hafa blossað upp hörð mótmæli vegna aðgerða stjórnvalda.
Kluge segir að kenna megi bráðsmitandi Delta-afbrigðinu um, að bólusetningar hafi ekki gengið sem skyldi víða auk þess sem kólnandi veður hafi áhrif. Hann hvetur því til að aukinn kraftur verði settur í bólusetningar en segir skyldubólusetningu vera þrautalendingu sem hann mæli ekki með. Mikilvægt sé þó að ræða úrræði varðandi frekari bólusetningar.
Kluge segir að sú krafa sem víða hefur sett fram um að almenningur framvísi bólusetningarvottorði sé ekki takmörkun á frelsi heldur frekar leið til að vernda frjálsræði einstaklinganna.